Lempyyn koulun järjestyssäännöt



· Koulumatkalla käyttäydyn siivosti ja rauhallisesti noudattaen liikennesääntöjä ja koulun taholta annettuja ohjeita.

· Koulumatkojen kulkeminen pyörällä on sallittu ja pyöräillessä käytän pyöräilykypärää.

· En myöhästy koulusta. Vältän myös liian aikaista kouluun tuloa ja poistun koululta heti koulupäivän loputtua.

· Poissaoloista esitän opettajalle holhoojan selvityksen.

· Kellon soitua kiirehdin välittömästi sisälle.

· Ulkoiluvaatteet ja kengät riisun pois ennen luokkaan menoa ja laitan ne siististi naulakkoon. Muistan myös karistaa lumet ja hiekat vaatteistani.

· Tunnin loputtua lähden viivyttelemättä ulos. Vain järjestäjillä on lupa olla välitunnilla sisällä hoitamassa heille määrättyjä tehtäviä.

· Koulun alueelta poistun välitunnin aikana vain opettajan luvalla.

· Koulun pihalla vältän vaarallisia leikkejä enkä heittele lumipalloja. Leikin sovinnossa ja autan pienempiä oppilaita, en kiusaa ketään.

· Laitan roskat roskakoriin, kuten myös pureskellut Xylitol-purukumit ruokavälitunnin loputtua.

· Ruokaillessa käyttäydyn hillitysti ja noudatan hyviä tapoja.

· WC-tiloja, pesualtaita ja juomalaitteita käytän asiallisesti ja vain tarvittaessa.

· Työskentelen oppitunneilla ohjeiden mukaisesti ja huolehdin hyvin kotitehtävistäni.

· Puhelinta käytän kouluaikana vain tärkeissä poikkeustapauksissa opettajan luvalla.

· En tuo kouluun energiajuomia, tupakkatuotteita enkä päihdyttäviä aineita.









Mikäli oppilas ei noudata koulun järjestyssääntöjä tai käyttäytyy sopimattomasti, häntä ohjataan ensin keskustelemalla. Tämän lisäksi oppilaan ojentamiseksi voidaan käyttää seuraavia keinoja:

· Opettaja voi olla yhteydessä oppilaan huoltajiin joko suullisesti tai kirjallisesti.

· Opettaja voi poistaa häiritsevän oppilaan luokasta oppitunnin jäljellä olevaksi ajaksi.


· Opettaja voi määrätä oppilaan enintään kahdeksi tunniksi kasvatuskeskusteluun, johon huoltajilla on mahdollisuus osallistua. Kasvatuskeskustelusta ilmoitetaan huoltajille.

· Opettaja voi määrätä oppilaan siivoamaan hänen tahallaan ja varmuudella tekemänsä sotku.


· Opettaja voi määrätä oppilaan korvaamaan tahallaan rikkomansa asia vahingonkorvauslain mukaisesti.

· Välitöntä vaaraa tai haittaa aiheuttavat esineet voidaan poistaa oppilaalta kaupungin menettelyohjeen mukaisesti.


· Opettaja voi määrätä enintään kahden tunnin jälki-istunnon. Jälki-istunnosta on ilmoitettava oppilaan huoltajille.

· Huoltajat voidaan kutsua koululle keskustelemaan asiasta yhdessä oppilaan ja opettajan kanssa.


· Rehtori voi antaa oppilaalle kirjallisen varoituksen.

· Oppilas voidaan erottaa koulusta enintään kolmeksi kuukaudeksi, jos oppilas ei ole ollut muilla kurinpitokeinoilla ojennettavissa. Erottamisesta päättää koulutuslautakunta.


· Koulussa tai koulumatkalla tietoon tulleesta häirinnästä, kiusaamisesta tai väkivallasta on ilmoitettava huoltajille. Huoltajat selvittävät koulumatkalla tapahtuneet asiat. Koulu voi tarjota kuraattorin tukea, jos se katsotaan tarpeelliseksi. Koulu ei voi antaa rangaistuksia.








LUO-KAN SÄÄN-NÖT	(selkiytetyt ohjeet tavutettuina 1-2-luokan seinällä)

*Kohtele kaikkia ystävällisesti.
*Anna toisille työrauha ja ruokailurauha.
*Älä juokse sisällä.
*Noudata aikuisten antamia ohjeita.
*Muista sanat ”Kiitos” ja ”Anteeksi”.

